Neuvoston päätelmät, annettu 22. joulukuuta 2003, vuoden 2003 ympäristöpoliittisesta katsauksesta



Virallinen lehti nro C 008 , 13/01/2004 s. 0005 - 0005



Neuvoston päätelmät, annettu 22. joulukuuta 2003, vuoden 2003 ympäristöpoliittisesta katsauksesta (2004/C 8/04) EUROOPAN UNIONIN NEUVOSTO (1) PALAUTTAA MIELEEN ympäristöä koskevan vuosittaisen raportin tarpeellisuuden, jonka se jo mainitsi 4. maaliskuuta 2002 antamissaan päätelmissä ja jonka maaliskuussa 2003 kokoontunut Eurooppa-neuvosto vahvisti; TOISTAA, että ympäristöpoliittisen katsauksen tulokset olisi otettava huomioon kevään raporttiin sisältyvässä analyysissä; (2) PANEE MERKILLE komission neuvostolle ja Euroopan parlamentille toimittaman tiedonannon "ympäristöpolitiikka vuonna 2003", jossa otetaan huomioon EU:n ympäristöpolitiikalle muodostunut uusi poliittinen konteksti sen jälkeen, kun EU:n kestävän kehityksen strategia hyväksyttiin vuonna 2001, sekä KATSOO, että ympäristöpoliittisesta katsauksesta voisi tulla keskeinen väline kuudennen ympäristöä koskevan yhteisön toimintaohjelman täytäntöönpanon seurannassa ja arvioinnissa ja että sitä voitaisiin myös hyödyntää keväällä kokoontuvassa Eurooppa-neuvostossa sekä kestävän kehityksen strategian tarkastelussa muun muassa siten, että neuvoston eri kokoonpanot voisivat käyttää sitä hyvänä pohjana tarkastellessaan kestävän kehityksen tavoitteiden toteuttamista; (3) KATSOO, että ympäristöpoliittinen katsaus on ensimmäinen rakentava yritys luoda yleiskuva EU:n ympäristöpolitiikasta. Erityisesti neuvosto ODOTTAA MIELENKIINNOLLA tiedonantoja, jotka komission on tarkoitus toimittaa vuoden 2004 alussa kestävän kehityksen huippukokouksen seurannasta, ympäristöteknologiaa koskevasta toimintasuunnitelmasta, kestävän kehityksen kansallisten strategioiden ja Cardiffin prosessin arvioinnista, mukaan lukien analyysi siitä, miten tätä prosessia voitaisiin elvyttää, sekä vuoden 2004 kestävän kehityksen strategian tarkistuksesta; (4) PANEE syvästi huolestuneena MERKILLE ympäristöpoliittiseen katsaukseen sisältyvät merkit siitä, että negatiivista kehitystä vuodesta 2001 lähtien erityisesti sellaisilla aloilla kuten ilmastonmuutos, energia ja liikenne sekä biologinen monimuotoisuus ei ole saatu kääntymään positiiviseen suuntaan ja että lisää toimenpiteitä tarvitaan niin EU:n tasolla kuin kansallisesti, jotta saavutettaisiin EU:n kestävän kehityksen keskeiset tavoitteet. Tätä varten neuvosto VAHVISTAA, että kuudennessa ympäristöä koskevassa yhteisön toimintaohjelmassa asetetut tavoitteet olisi otettava huomioon tulevissa yhteisön rahoitusvälineiden rahoitusnäkymien tarkistuksissa; (5) VAHVISTAA EDELLEEN, että Lissabonin prosessin ympäristöulottuvuutta olisi lujitettava, jotta saavutettaisiin taloudellinen, yhteiskunnallinen ja ympäristön uudistuminen, ja HUOMAUTTAA, että ympäristön osuutta Lissabonin tavoitteisiin kannattaisi tutkia edelleen; KOROSTAA, että tämän vuoksi olisi tarpeen varmistaa, että komissio hyväksyy asiaa koskevat tiedonannot hyvissä ajoin ja koordinoidusti; (6) KOROSTAA, että Lissabonin strategian ja EU:n kestävän kehityksen strategian välistä vuorovaikutusta on tarpeen selventää lisää muun muassa vuoden 2004 kestävän kehityksen strategian tarkistuksessa ja on pantava aktiivisesti täytäntöön Cardiffin prosessi sekä kuudes ympäristöä koskeva yhteisön toimintaohjelma, jotta ympäristönsuojeluvaatimukset voitaisiin ottaa paremmin huomioon yhteisön muilla politiikan aloilla ja jotta edistettäisiin kestävän kehityksen eri pilareiden välistä synergiaa; (7) KATSOO, että nämä päätelmät ovat ympäristöpoliittisen katsauksen alustavan arvioinnin tulos, ja raportin merkitys ja moninaisuus huomioon ottaen aikoo jatkaa sen erityisten kohtien tarkastelua ja antaa yksityiskohtaisemmat päätelmät osana keväällä pidettävän Eurooppa-neuvoston kokouksen valmistelua.